b'\n_START_ARTICLE_\nBariai\n_START_SECTION_\nIstorija\n_START_PARAGRAPH_\nBariai yra vieni seniausi\xc5\xb3 Piet\xc5\xb3 Sudano gyventoj\xc5\xb3, \xc4\x8dia atsik\xc4\x97l\xc4\x99 dar prie\xc5\xa1 nilot\xc5\xb3 migracijas. Gyvendami derlinguose regionuose, bariai ne kart\xc4\x85 tur\xc4\x97jo gintis nuo aplinkini\xc5\xb3 gen\xc4\x8di\xc5\xb3 invazij\xc5\xb3. Jie nesuformavo joki\xc5\xb3 politini\xc5\xb3 jungini\xc5\xb3, o gyveno atskiromis gentimis ir klanais. Tautosakoje i\xc5\xa1lik\xc4\x99 prisiminimai apie karus su luo invazijomis (XVI\xe2\x80\x93XVII a.), taip pat apie kovas su azand\xc5\xbeiais (XVIII\xe2\x80\x93XIX a.). Kovodami su pastaraisiais, bariai vienijosi su greta gyvenan\xc4\x8diais morais ir mundais._NEWLINE_Nuo 1841\xc2\xa0m. \xc4\xaf bari\xc5\xb3 \xc5\xbeemes buvo rengiamos egiptie\xc4\x8di\xc5\xb3 ir europie\xc4\x8di\xc5\xb3 ekspedicijos, siekiant atrasti Nilo i\xc5\xa1takas. Netrukus buvo suprasta, kad bari\xc5\xb3 \xc5\xbeem\xc4\x97se yra daug dramblio kaulo, d\xc4\x97l ko suintensyv\xc4\x97jo prekybiniai santykiai su Sudano arabais \xc5\xa1iaur\xc4\x97je. Tai l\xc4\x97m\xc4\x97 Gondokoro prekybin\xc4\x97s gyvenviet\xc4\x97s i\xc5\xa1augim\xc4\x85 regione. 1854\xc2\xa0m. \xc4\xafvykus konfliktui tarp bari\xc5\xb3 ir pirkli\xc5\xb3, santykiai paa\xc5\xa1tr\xc4\x97jo, ir regione prad\xc4\x97ta verg\xc5\xb3 prekyba, vietos gyventojus ve\xc5\xbeant \xc4\xaf Sudan\xc4\x85. Tai nualino region\xc4\x85, ir \xc5\xa1ie \xc4\xafvykiai vis dar gyvi bari\xc5\xb3 foklore._NEWLINE_Intensyv\xc4\x97jant verg\xc5\xb3 prekybai, \xc4\xaf bari\xc5\xb3 region\xc4\x85 atvyko britas Samuelis Beikeris, kuris siek\xc4\x97 kovoti su vergove. 1871\xc2\xa0m. Egipto chedivatas prisijung\xc4\x97 bari\xc5\xb3 \xc5\xbeemes ir \xc4\xafsteig\xc4\x97 \xc4\x8dia Ekvatorijos provincij\xc4\x85. Taip bariai buvo \xc4\xaftraukti \xc4\xaf Sudano teritorij\xc4\x85. 1894\xc2\xa0m. bari\xc5\xb3 \xc5\xbeemes \xc4\xaf vakarus nuo Nilo britai atidav\xc4\x97 Belgijai, ir jos tapo Lado enklavu (Kongo Laisvosios Valstyb\xc4\x97s eksklavu). Daugiau nei 15\xc2\xa0m. belgai eksploatavo barius, naudodami juos kaip ne\xc5\xa1ikus gabenant dramblio kaul\xc4\x85 \xc4\xaf Atlanto pakrant\xc4\x99._NEWLINE_1910\xc2\xa0m. Lado enklavas prijungtas prie Sudano kondominiumo, ta\xc4\x8diau kra\xc5\xa1to vystymusi nebuvo r\xc5\xabpinamasi. Tiesa, britai siek\xc4\x97 platinti krik\xc5\xa1\xc4\x8dionyb\xc4\x99, kuri s\xc4\x97kmingai prigijo tarp vietos gen\xc4\x8di\xc5\xb3. Po Sudano nepriklausomyb\xc4\x97s 1956\xc2\xa0m. bariai aktyviai dalyvavo Sudano pilietiniuose karuose, kas labai nualino kra\xc5\xa1t\xc4\x85.\n_START_SECTION_\nKult\xc5\xabra\n_START_PARAGRAPH_\nBariai yra s\xc4\x97sl\xc5\xabs \xc5\xbeemdirbiai ir gyvuli\xc5\xb3 augintojai. Svarbiausios j\xc5\xb3 auginamos kult\xc5\xabros yra kasava, sorgas, kukur\xc5\xabzas, sezamas, kvietys, sald\xc5\xbeioji bulv\xc4\x97, okra, tikmedis ir kt. Gyvuliai buityje vaidina pagalbin\xc4\xaf, ta\xc4\x8diau atlieka daugiau socialin\xc4\xaf, ritualin\xc4\xaf vaidmen\xc4\xaf. Bariai augina o\xc5\xbekas, avis, kiaules. Galvij\xc5\xb3 auginimas labai apribotas mus\xc4\x97s c\xc4\x97c\xc4\x97 paplitimo regione._NEWLINE_Visuomen\xc4\x97 organizuota pagal am\xc5\xbeiaus grupes. \xc4\x8cia i\xc5\xa1skiriami lupudy\xc3\xb6t (berniukai), k\xc3\xb6\xe2\x80\x99disi (mergait\xc4\x97s), kalipin\xc3\xb6k (iniciacij\xc4\x85 pra\xc4\x97j\xc4\x99 jaunuoliai), teton (kariai) ir temejek (seniai). Iniciacija tradici\xc5\xa1kai atlikdavo labai svarb\xc5\xb3 vaidmen\xc4\xaf. Jos metu jaunuolis tur\xc4\x97davo i\xc5\xa1simu\xc5\xa1ti sau priekinius apatinius dantis. Merginoms dar b\xc5\xabdavo daromos tatuiruot\xc4\x97s. Egzistuoja ir kitas visuomen\xc4\x97s skirstymas \xc4\xaf lui (laisvuosius), dupi (diduomen\xc4\x99), med\xc5\xbeiotojus, \xc5\xbevejus ir amatininkus. I\xc5\xa1 lui kyla gen\xc4\x8di\xc5\xb3 vadai\xc2\xa0\xe2\x80\x93 kimak._NEWLINE_Bariai tiki vietiniais afrikiniais dievais (\xc5\x8bun), ta\xc4\x8diau krik\xc5\xa1\xc4\x8dionyb\xc4\x97 vaidina svarb\xc5\xb3 vaidmen\xc4\xaf j\xc5\xb3 visuomen\xc4\x97je, mai\xc5\xa1ydamasi su vietiniais elementais. Turi turting\xc4\x85 dainuojam\xc4\x85j\xc4\xaf, muzikin\xc4\xaf, pasakojam\xc4\x85j\xc4\xaf folklor\xc4\x85.'